થોડી વાર રહીને બીજા એક શ્રીમંત પરિવારનાં છ-સાત કુટુંબીજન આવ્યાં. તેમની પુત્રવધૂ બાળકને જન્મ આપવાની હતી. નર્સે બહાર આવીને તેમને સમાચાર આપ્યા, ‘બેબી ઈઝ બોર્ન….. શી ઈઝ ફાઈન…..’ ત્યાં જ પુત્રવધૂની સાસુનો મોબાઈલ રણક્યો. તેમણે ફોનમાં કહ્યું, ‘અભી અભી નર્સને કહા બેબી આઈ હૈ….’ વાત કરનારી વ્યક્તિએ સામે કંઈ પ્રશ્ન કર્યો હશે એટલે એ બહેને કહ્યું, ‘હાં, હાં, આપ બિલકુલ સહી કહ રહે હૈ…. ઈંગ્લિશ મેં તો બેબીબોય ઔર બેબીગર્લ દોનોં કો બેબી હી કહતે હૈ. આપ ફોન ચાલુ રખના. મૈં અભી કન્ફર્મ કરકે આતી હૂં…. બેબીબોય ભી હો સકતા હૈ…..’ કદાચ એ બહેનને એક આશાનું કિરણ દેખાયું હશે એટલે એ નર્સને પૂછવા ગયા, પણ જ્યારે નર્સે કહ્યું કે બેબીગર્લ છે ત્યારે મેં એમના ચહેરા પર હતાશાના ભાવ જોયા.